b'\n_START_ARTICLE_\nAmos\xc4\x97 Nefertar\xc4\x97\n_START_PARAGRAPH_\nAmos\xc4\x97 Nefertar\xc4\x97 (apie 1565\xe2\x80\x931495\xc2\xa0m. pr. m. e.)\xc2\xa0\xe2\x80\x93 Senov\xc4\x97s Egipto karalien\xc4\x97, faraono Amosio sesuo ir \xc5\xbemona, Amenhotepo I motina.\n_START_SECTION_\nBiografija\n_START_PARAGRAPH_\nAmos\xc4\x97 Nefertar\xc4\x97 buvo faraono Amosio (vald\xc4\x97 apie 1549\xe2\x88\x921524\xc2\xa0m. pr. m. e.) sesuo ir \xc5\xbemona bei Amenhotepo I motina. Ji buvo pirmoji karalien\xc4\x97, kuriai suteiktas hemet netjer titulas (\xe2\x80\x9eDievi\xc5\xa1koji Amono \xc5\xbemona\xe2\x80\x9c). \xc5\xa0\xc4\xaf titul\xc4\x85 v\xc4\x97liau naudojo jos dukt\xc4\x97 Meritamon ir Hat\xc5\xa1epsuta. Po vyro mirties Amos\xc4\x97 Nefertar\xc4\x97 tikriausiai kur\xc4\xaf laik\xc4\x85 vald\xc4\x97 u\xc5\xbe Amenhotep\xc4\x85 I. Tikriausiai ji reik\xc5\xa1mingai prisid\xc4\x97jo prie Tutmozio I \xc4\xaf\xc5\xbeengimo \xc4\xaf sost\xc4\x85 po Amenhotepo I mirties, nes Tutmozis I buvo beveik nesusij\xc4\x99s su karali\xc5\xb3 dinastija, prad\xc4\x97ta Amosio. Amos\xc4\x97 Nefertar\xc4\x97 mir\xc4\x97 ka\xc5\xbekuriuo metu valdant Tutmoziui I, apie 1504\xe2\x88\x921492\xc2\xa0m. pr. m. e. Jos laidojimo \xc5\xa1ventykla buvo de\xc5\xa1iniajame Nilo krante T\xc4\x97b\xc5\xb3 nekropolyje. I\xc5\xa1 \xc5\xa1ios \xc5\xa1ventyklos lik\xc4\x99 tik menki p\xc4\x97dsakai. Jos kapas buvo netoliese, Dra Abul Nagoje. Amos\xc4\x97s Nefertar\xc4\x97s mumija rasta karali\xc5\xa1k\xc5\xb3j\xc5\xb3 mumij\xc5\xb3 sl\xc4\x97ptuv\xc4\x97je (DB320) prie Deir al Bachri. Deir el Medinos miestelyje ji buvo garbinama kaip miesteliui nusipelniusio ir jame sudievinto Amenhotepo I motina. Ji pamin\xc4\x97ta daugiau nei 50-yje T\xc4\x97b\xc5\xb3 kap\xc5\xb3 ir laikoma viena \xc4\xaftakingiausi\xc5\xb3 Naujosios karalyst\xc4\x97s karalieni\xc5\xb3.'